**UNIUNEA NAŢIONALĂ A BAROURILOR DIN ROMÂNIA**

**COMISIA PERMANENTĂ**

**D E C I Z I A nr****. 255**

***31 decembrie 2024***

*În baza dispozițiilor art. 67 alin. 1 lit. a) și (3) din Legea nr. 51/1995 privind organizarea şi exercitarea profesiei de avocat, cu modificările şi completările ulterioare,*

*Ținând cont de faptul că, prin Hotărârea Consiliului UNBR nr. 98/30.08.2024, au fost aprobate normele interne ale Uniunii Naționale a Barourilor din România (UNBR),* *date în aplicarea Legii nr. 129/2019 pentru prevenirea și combaterea spălării banilor și finanțării terorismului,* *conform prevederilor art. 2 lit. n) și art. 59 alin. (1) din Legea nr. 129/2019 coroborat cu art. 3 lit. d) și art. 4 alin. (2) lit. d) din Ordinul Președintelui O.N.P.C.S.B. nr. 37/2021, urmând a intra în vigoare la data de 01.10.2024 ;*

*Văzând că, prin Hotărârea Consiliului UNBR nr. 98/30.08.2024, s-a stabilit că, până la data de 15.09.2024, barourile și avocații pot remite propuneri și observații pe adresa de email* [*GL7-problematica-onpcsb@unbr.ro*](mailto:GL7-problematica-onpcsb@unbr.ro) *și s-a mandatat Comisia Permanentă să aprobe eventualele modificări și completări, urmând ca decizia să fie supusă ratificării Consiliului UNBR;*

*Având în vedere faptul că propunerile de modificare/completare a Hotărârii Consiliului UNBR nr. 98/30.08.2024 au necesitat un timp suplimentar de analiză și, prin Deciziile Comisiei Permanente* *nr. 214/30 septembrie 2024, 217/09 octombrie 2024 și, respectiv, 218/01-02 noiembrie 2024, s-a amânat intrarea în vigoare a normelor interne* *ale UNBR date în aplicarea Legii nr. 129/2019, până la data de 10.10.2024, 04.11.2024 respectiv, 16.12.2024;*

*Analizând propunerile de modificare/completare a Hotărârii Consiliului UNBR nr. 98/30.08.2024 venite de la avocați și constatând că este necesar ca normele interne să intre în vigoare odată cu un Ghid de aplicare a prevederilor legislației în domeniul prevenirii și combaterii spălării banilor și finanțării terorismului, care să conțină și modele orientative a unor documentații specifice pentru avocați;*

*Văzând Hotărârea Consiliului UNBR nr. 109/13-14 decembrie 2024, prin care s-au ratificat Deciziile Comisiei Permanente a UNBR nr. 214/30 septembrie 2024, 217/09 octombrie 2024 și, respectiv, 218/01-02 noiembrie 2024 și s-a amânat, până la data de 01.01.2025, intrarea în vigoare a normelor sectoriale ale UNBR date în aplicarea Legii nr. 129/2019, mandatându-se Comisia Permanentă pentru aprobarea tuturor normelor incidente;*

*Analizând proiectul Regulamentului de organizare și funcționare a Registrului avocaților care desfășoară activități fiduciare și a Registrul avocaților care desfășoară servicii de stabilire temporară a sediului pentru societăți, prevăzute în art. 8 și 9 din Reglementarea sectorială a UNBR în aplicarea Legii nr. 129/2019;*

*Văzând că pe rolul UNBR mai sunt propuneri cu privire la aceste norme sectoriale;*

*Comisia Permanentă, în ședința prin vot electronic din data de 31.12.2024,*

**D E C I D E :**

**Art. 1** **– (1)** Până la data de ***20.01.2025***, se amână intrarea în vigoare a normelor sectoriale ale UNBR date în aplicarea Legii nr. 129/2019 pentru prevenirea și combaterea spălării banilor și finanțării terorismului, adoptate prin Hotărârea Consiliului UNBR nr. 98/30.08.2024:

1. Reglementarea sectorială a UNBR în aplicarea Legii nr. 129/2019;

2. Procedurile de control în aplicarea Legii nr. 129/2019.

**(2)** Până la această dată, Comisia Permanentă se va întruni pentru aprobarea tuturor normelor sectoriale ale UNBR date în aplicarea Legii nr. 129/2019, așa cum sunt menționate la alin. (1) a prezentului articol, inclusiv a Regulamentelor de aplicare a Procedurilor de control, precum și a Ghidului AML de aplicare a prevederilor legislației în domeniul prevenirii și combaterii spălării banilor și finanțării terorismului și a Regulamentului de organizare și funcționare a Registrelor avocaților prevăzute la art. 8 și 9 din Reglementarea sectorială a UNBR în aplicarea Legii nr. 129/2019.

**Art. 2 – (1)** Decizia Comisiei Permanente va fi supusă ratificării Consiliului UNBR.

**(2)** Prezenta hotărâre se comunică membrilor Consiliului UNBR și Barourilor și se afișează pe website-ul [www.unbr.ro](http://www.unbr.ro) .

**C O M I S I A P E R M A N E N T Ă**